熱刺被逼和 「過山車」數據成爭前4絆腳石
2024年04月03日 08:00
東網電視
更多新聞短片
葛特蘇馬用背脊入波。(Getty Images)
英超前4爭逐白熱化,排第5位嘅熱刺周三(3日)凌晨作客被韋斯咸逼和1比1,錯失追上阿士東維拉嘅機會。熱刺今季踢法大開大合,多次上演絕地反勝嘅好戲,但同時又喺領先情況下失咗20分,「過山車式」數據成爭歐聯入場券最大絆腳石。
熱刺上輪靠後勁神奇反勝盧頓,今仗就有個好開始,5分鐘就由比蘭莊臣接應迪姆華拿傳中近門射入,不過19分鐘就被追平,葛特蘇馬接應角球用背脊撞入。熱刺今仗雖然有68%控球率,但埋門威脅唔及穩守突擊嘅韋斯咸,最終兩隊踢成1比1平手,以2分落後維拉。
Opta數據顯示,熱刺今季喺落後情況下搶到22分,僅次於利物浦排英超第2,但領先情況下反而失咗20分,成為英超史上第4支「落後下搶分」同「領先下失分」都達到20+分嘅球隊,而且熱刺最後8輪聯賽,仲要對利物浦、阿仙奴同曼城爭標3雄,失分危機極高。
熱刺領隊普斯迪高路賽後表示:「我覺得我哋大部份時間都控制得好好,不過韋斯咸係支好強嘅球隊,嚟呢度作客唔容易應付,贏唔到波當然有啲失望,但我認為球隊表現OK。今季仲有好多場比賽,每隊都有自己目標,肯定每場都會好緊湊。」